paragraph_text: Cislajtanija (arh. Cislitvanija, njemački Cisleithanien) je bio neslužbeni naziv za austrijske zemlje u Austro-Ugarskoj (do 1915. Die im Reichsrat vertretenen Königreiche und Länder, Zemlje i kraljevine zastupane u Carevinskom vijeću, 1915. – 1918. Österreichische Länder, Austrijske Zemlje). Nakon Austro-ugarske nagodbe 1867. zemlje s austrijske (lijeve) strane rijeke Litave (njem. Leitha), pogranične desne pritoke Dunava, neslužbeno se nazivaju Cislajtanija (zemlja s ove strane Lajte), a mađarske zemlje preko rijeke se nazivaju Translajtanija (zemlja preko Lajte).